AlexejDobrolubov/national_council_slovak_2010 huggingface dataset:
19. schôdza NR SR - 3.deň - A. dopoludnia
Dátum: 2024-09-13
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

172. Ďakujem veľmi pekne za slovo. Kolegyňa, ja by som sa ti naozaj chcela veľmi pekne poďakovať za tvoj vysoko odborný príspevok a som veľmi rada, že nastavuješ ministrovi aj strane SNS zrkadlo, pretože oni teda okrem tej kultúry chcú devastovať aj našu prírodu. A myslím, že to je naozaj oblasť, na ktorú by sme mali, alebo teda sme na ňu všetci hrdí, a keď si necháme zdevastovať prírodu, tak už nám toho potom asi moc nezostane. A je smutné, že strana SNS predkladá do parlamentu neustále takéto rôzne doslova šialenosti. Ale tak na druhej strane však vidíme, predpokladám teda, že voliči a voličky im pomaly teda im to zrátavajú v tých prieskumoch. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

298. Ďakujem za slovo. Ja by som chcela reagovať na tú časť, kde pán Gašpar hovoril, že my tu stále vlievame nejakú nenávisť do spoločnosti a že teda rozdeľujeme stále spoločnosť. A ja sa stále tak zamýšľam, že a chcela by som sa vás teda opýtať, či podľa vás je v poriadku to, akým spôsobom posledné tri roky, alebo tri a pol roka komunikuje náš terajší premiér. Predtým teda predseda SMER-u, keď bol v opozícii a či si vy uvedomujete vôbec, že ja teda jeho, poviem pravdu, že ja teda jeho vystúpenia na sociálnych sieťach radšej pre ochranu svojho duševného zdravia nesledujem, ale že keď sem tam sa mi niečo dostane alebo nejaký útržok, tak ja som normálne že zhrozená. Že vy tu máte tú drzosť o nás rozprávať, že my tu vnášame nejakú nenávisť, kde my sme naozaj že, ja za seba môžem povedať a myslím si, že aj za všetkých kolegov, že my sme nikdy taký slovník, ako pán premiér používa, nikdy, nikdy nepoužívali, ani na jednej tlačovke. A mne je strašne ľúto, že aj to, čo sa stalo, že pán premiér, prvý jeho prejav bol plný zase len osobných útokov na nás, nenávisti, rozdeľovania spoločnosti, vyčleňovania hentaký, taký. Na miesto toho, aby túto spoločnosť ukázal, že ju chce naozaj spojiť. A ja chápem a ja normálne som teraz trošku, keď ste rozprával, a teda ste priznal sa, že ste unavený, ale ja som trošku, tak som sa zamyslela, že trochu mi vás začalo byť aj ľúto. Lebo ja si myslím, že naozaj, že pre vás to museli byť veľké traumy, to, čo sa dialo a že, že som si uvedomila, že ako to nemáte možno v sebe celé spracované a že preto vlastne my toto tu zažívame. A všetci... (Prerušenie vystúpenia časomerom.)
20. schôdza NR SR - 1.deň - B. popoludní
Dátum: 2024-09-12
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

152. Ďakujem za slovo. Pán Mikloško, ja by som sa vám chcela naozaj veľmi úprimne a od srdca poďakovať. Bolo to podľa mňa naozaj asi najsilnejšie, čo sme tu dneska počuli a som strašne rada, že tento váš príhovor zostane aj navždy zaznamenaný. Ja dúfam, že si ho bude môcť vypočuť vždy čo najviac ľudí, aby si pripomenuli tie minulé časy. A chcela by som sa ešte prihovoriť pánom a dámam z koalície, že aby si naozaj vstúpili do svedomia a ja si myslím, že po tomto, čo si vypočuli, už ani oni sami snáď neveria tomu, že to, čo sa tu deje, je v poriadku a dúfam teda, že sa nechcú podpísať pod to, čo tu teda ich kolegovia dneska predkladajú a rozprávajú. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

100. Ďakujem za slovo. No, pre mňa ako keby celá absurdnosť tohto odvolávania mi príde v tom, že kto toto odvolávanie iniciuje. Že ste to vlastne vy, ľudia zo SMER-u, ktorí majú za svoju politickú kariéru na krku toľko káuz a toľko rôznych afér, že naozaj sú to desiatky dneska už odsúdených ľudí, ktorí pôsobili na rôznych pozíciách za vašich vlád, ktorí korumpovali, alebo priamo profitovali z toho, že boli nejakým spôsobom napojení na stranu SMER. Nehovoriac koľko káuz sa nikdy nevyšetrilo a Slovensko prišlo naozaj o milióny eur. Veď všetci vidíme, kam vaše vlády dostali Slovensko. Vládli ste príliš dlho na to, aby ste sa dnes mohli vyhovárať na niekoho. A to, v akom stave sú dnes naše nemocnice, naše školy, ale aj polícia, o ktorej sme včera napr. hovorili, je len vaša, vaša vizitka. Vypočuli sme si aj v mediálnom priestore mnoho nahrávok, na ktorých boli predstavitelia strany SMER, kde hovorili priamo o rozkrádaní Slovenskej republiky. Keby sa takéto niečo stane v inej demokratickej krajine, tak takíto ľudia sú už v politike, naozaj že si ani neškrtnú. A na základe tohto všetkého ste už vlastne, vy, pán Gašpar, nemali byť ani na svojej pozícii, ani nikdy nikam kandidovať, ani niektorí vaši kolegovia. A vy tu idete moralizovať pána Šimečku a jeho rodinu. To sa môže naozaj diať len za vašej vlády. A ja sa čudujem, že pod toto sa niektorí vaši kolegovia teda podpisujú. Ďakujem.
19. schôdza NR SR - 2.deň - B. popoludní
Dátum: 2024-09-11
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

74. Ďakujem veľmi pekne za slovo. Ja som si istá, že každý z nás, čo tu sedíme, pozná niekoho, kto pracuje v Policajnom zbore, a každý sme si podľa mňa vedomí, že tá situácia je naozaj veľmi zlá. A už to tu bolo niekoľkokrát povedané, že tí policajti pracujú vo veľmi zlých podmienkach, že tie budovy sú v katastrofálnom stave, veľká byrokracia, nehovoriac o tom, že dospeli sme do štádia, že presne, ako pán Hlina hovoril, že ja sama sa pýtam, že čo je vlastne motiváciou mladých ľudí ísť k polícii, keď vidia to, akým spôsobom proste teraz tu prebiehajú tie čistky a to, akým spôsobom sa vyjadrujú jednotliví politici na adresu policajtov. Veď mne to príde bez ohľadu na to, že kde je pravda, alebo nechcem tu, nemáme my byť tí rozhodcovia, ale aby politici vnášali do bezpečnostných zložiek takého ako keby rôzne pnutia, ktoré sa prenášajú potom aj na ľudí a, samozrejme, aj na tých, ktorí by možno chceli do toho zboru ísť pracovať, a tiež si nemyslím, že nejaké príspevky päťtisícové, keď niekto toto vidí, že motivujú človeka, aby išiel robiť. Nehovoriac teda o tom, že naozaj ten nástupný plat tých mladých policajtov je naozaj veľmi nízky a keď vidia to, v akých podmienkach musia robiť, a to ešte, ako funguje hodnotenie alebo kariérny rast, ktorý tiež čo to podľa mňa už je v zame... v nejakom omeškaní na to, aby to už fungovalo iným spôsobom v roku 2024, tak naozaj ja si neviem predstaviť, že kto do takéhoto Policajného zboru, aký dneska vysielajú alebo aký sa vysiela do verejnosti, by chcel nastúpiť. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

136. Ďakujem za slovo. Ono je to naozaj veľmi smutné, pozerať sa na to, čo sa tu od septembra deje. Namiesto toho, aby ste pomáhali ľuďom, tu prichádzate s rôznymi absurdnosťami, ako je napríklad aj táto, ktoré podľa mňa žiadnym spôsobom nepomáhajú nikomu, naozaj nikomu. A okrem toho, že majú plniť len vaše záujmy, že majú pomáhať vašim ľuďom. A vlastne sa nám len vrátili časy, ktoré sme tu mali za predchádzajúcich vlád SMER-u, akurát – v úvodzovkách – aj s bonusmi. Moji kolegovia a kolegyne tu neustále upozorňujú na chyby, ktoré robíte a vám to je naozaj jedno. Keby vám na Slovensku záležalo, tak sa snažíte počúvať a reflektovať na naše výhrady z opozície. Keď raz verím tomu, že príde Progresívne Slovensko k vláde, si teda ja vôbec neviem predstaviť, aby sme takýmto spôsobom pristupovali k našej práci, ako to robíte vy. Pred chvíľou sme mali napríklad tlačovku k tomu, že nám tu hrozí strata kontroly nad kritickou infraštruktúrou. Neustále nás kontaktujú ľudia, že si štát neplní povinnosti v oblasti poskytovania sociálnej starostlivosti. Samosprávy bijú na poplach. A mnohé iné problémy, ktoré Slovensko aktuálne trápia a rovnako aj našich ľudí na Slovensku, ktorí tu žijú. Ale nie, vy si musíte ísť svoje, čo tam po problémoch ľudí. Jednoducho neotravujte, my sme tu teraz pri vládnutí.
9. schôdza NR SR - 5.deň - B. popoludní
Dátum: 2024-02-07
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

44. Ďakujem pekne. Pán kolega, v podstate ďakujem za vystúpenie, lebo s mnohým som súhlasil, najmä s takým tým morálnym pohľadom na vec. Čo ma zaráža, a vždy ma zaráža, preto sa aj ozývam v tomto, keď niekto zovšeobecňuje. Už to zaznelo tu možno aj od vás, že karpatská demokracia. Toto ma naozaj veľmi uráža. To sme naozaj najhorší na svete alebo, alebo aspoň v tej civilizovanejšej časti sveta? Ešte, ešte aj mafia, ktorú ste spomínali z deväťdesiatych rokoch, ešte aj tú riadili ľudia nie z karpatských štátov. Spomenuli ste úze, únos syna prezidenta. Áno, smutná epizóda našich dejín, tak sme teda horší ako, ako najdemokratickejšia krajina na svete USA, v ktorej zastrelili z doteraz nevysvetlených dôvodov prezidenta Kennedyho. Vieme z histórie, že prezident Kennedy šliapal na prsty aj politikov v USA. Nezariadili to oni? Sme teda horší ako, ako oni? A veľmi často sa stretávam, tie príklady ste hovoril naozaj veľmi fajn, z tých demokratických krajín nekarpatského typu občanov, ktorých obdivujem ako dodržiavajú zákon. Naozaj, vo svojich krajinách. Je veľmi zaujímavé sledovať, keď prekročia hranice, ako sa správajú u nás. A to stále hovorím, že nie je veľký rozdiel medzi ľuďmi. Doma dodržujú zákon, prejdú hranice a na najbližšom parkovisku si vyzametajú auto, vyhádžu smeti hocikde, aj v uliciach sa správajú ako na klondajku. Keby to bolo v nich zakorenené, správali by sa aj tu tak ako doma. Neodsudzujme stále tak vo všeobecnosti vlastný názor, národ. Ďakujem pekne.
9. schôdza NR SR - 5.deň - B. popoludní
Dátum: 2024-02-07
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

12. Ďakujem pekne. No vôbec nechcem zľahčovať túto tému naozaj, ale, pán kolega, to má každý užívateľ marihuany alebo inej drogy dojem, že mu pomáha? Ale túto agendu necháme, keď budete vládnuť, aj vy potrebujete mať nejaké témy. Chcem sa dotknúť aj, čo som aj včera sa snažil vyvrátiť, že nás predseda klamal, že nezruší úrad. To ale podľa tohto pohľadu každý predseda politickej strany už musel klamať, keď tvoril koaličnú vládu, lebo sa musel prispôsobiť a verím, že aj ten váš predseda, keď bude niekedy tvoriť vládu, tak tiež bude klamať oproti tomu, čo nahovorí pred, pred voľbami, lebo sami vládnuť asi nebudete. Skrátená rozprava o, že bola skrátená, no rozprava o skrátenom legislatívnom konaní bola vysoko nadštandardne dlhá a zneužívali ste ju, už vtedy ste hodiny a hodiny rozprávali o samotnom zákone, nie o SLK, ale i o rôznom balaste, nevynímajúc pozvánky na protesty. Nemyslím tým konkrétne vás, nechcem byť ako osobný. Takže rozprava bola podľa mňa dostatočne nadštandardne dlhá. Sami hovoríte, že rozprava nenahrádza riadny legislatívny proces pripomienkovania, tak teda načo bola taká dlhá? Čo sa týka pozmeňovacích návrhov, opäť práve opozícia zašla priďaleko a začala čítať niekoľkohodinové pozmeňováky. Keby sme neboli odhlasovali časovo ohraničené, ohraničenú rozpravu vrátane pozmeňujúcich návrhov, tak ruku na srdce, pán kolega, čítali by sme ich asi ešte aj koncom júna. Alebo si myslíte, že nie? Nezneužili, resp. nevyužili by ste tento inštitúc, inštitút na obštrukciu? Ďakujem, včera ste tiež kritizovali našich kolegov, že nepočúvajú reakcie, tak podobne, ďa... (Prerušenie vystúpenia časomerom.)
9. schôdza NR SR - 4.deň - B. popoludní
Dátum: 2024-02-06
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

93. Ďakujem pekne. Pani poslankyňa, v úvode svojho vystúpenia ste spomenuli, že nebolo potrebné alebo nie je potrebné meniť zákon, lebo existujú opravné prostriedky. Áno, tie môžu byť použité a aj boli použité. Ja ako občan si myslím teda, že súdy aj prokuratúra aj vyšetrovatelia by mali byť dostatočne fundovaní, aby pracovali tak, že nebude treba používať opravné prostriedky. Niektorí však asi sa radi mýlili vo svojej práci. Vieme však, že niektorí vyšetrovatelia vyvíjali nadprácu a porušovali práva občanov. Nikto sa ale nezamýšľa pri, alebo z vás, keď vystupujete, akú stopu to zanechalo na ich životoch. U niektorých doživotnú traumu a hanbu, u niektorých doslova ukončenie ich života. Ale vám to nevadí. Naozaj je opravným prostriedkom a rozhodnutím, že boli poškodené jeho práva, všetko vyriešené? Všetko zahojené, všetko je okej? A radi a veľmi dobre ste potom aj v ďalšom vystúpení spomenuli to, čo radi spomínate, trestný čin znásilnenia. Naozaj odsúdenie jeho, odsúdenie násilníka zahojí rany, hanbu, krivdu, potupu znásilnenej žene? No podľa tohto, ako ste sa vyjadrili v tom, tak asi áno. Nie je lepšie urobiť radšej preventívne kroky, aby k takým pochybeniam nedochádzalo, aby bolo potreba použiť opravné prostriedky? Myslím, že áno a tak tento zákon by tomu mohol napomôcť. A už len posledné. Spomenuli ste Kočnera. Ale veď Kočner nie je produkt SMER-u. Kočner tu existoval pred SMER-om, ako vládol. Nože kto stvoril Kočnera? Pospomínajte si. Bol to vplyvný človek dávno predtým. Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

38. Ďakujem pekne. No, zaznela pred chvíľkou otázka teda, ako my reagujeme, ale ako by sme si zdôvodnili naše hlasovanie. Musím povedať, že nie som právnik, nechcem, nechcel som sa nejako zatiahnuť do tejto debaty, ale bolo tu už počuť kadečo. Takže poviem ten svoj názor alebo svoj dôvod. Myslím si, že zmena Trestného zákona je len dôsledok a príčina nastala niekde v pomerne nedávnej minulosti, kedy sa vlastne ohováraním a honbou na opozičných politikov, za každú cenu im dokázať nejakú vinu a v snahe ich pozatvárať, pseudoargumentami typu napríklad vila vo Francúzsku, účty na Belize alebo spolupráca s talianskou mafiou a kopa iných vecí, ktoré bolo času došetriť za tri a pol roka a veľmi máličko sa z toho uskutočnilo. Aj, aj pred chvíľkou zaznelo také čosi, znova hovorím, nie som právnik, ale myslím si, že v tomto sa asi nebudem mýliť, zaznelo, že aj pán predseda parlamentu nemá prijať tento typ akože amnestie, má ísť pred súd a obhájiť svoju nevinu. Ale ja teda nemám dojem, že treba obhajovať nevinu, treba dokazovať vinu. Teda nevina sa veľmi ťažko dokazuje. A to, čo od vás zaznelo, je veľmi zvláštne, ale to je presne váš pohľad na vec, že ste vinní a hotovo a vy sa vyviňte. Mňa neskutočne dráždilo niekoľko rokov, že sme boli obviňovaní, ukradli sme dve miliardy, tri miliardy ročne. A kde sú tie miliardy? A keď ste teda vedeli, že sme ich ukradli, tak za tri a pol roka ste nám nedokázali, vedeli ste, kde sme ich ukradli, vedeli ste koľko, a dokázať ste to nevedeli. Tak máme to nechať a nechať sa 15 rokov šikanovať? Preto si myslím, že skrátenie tej doby je primerané. Ďakujem.
9. schôdza NR SR - 1.deň - B. popoludní
Dátum: 2024-01-31
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

56. Ďakujem pekne. Dovoľte mi mať tri poznámky k vášmu vystúpeniu. No sľub o nezrušení ÚŠP bol našou stranou daný pred voľbami. Vláda je však koaličná a preto je jej zrušenie uvedené aj v PVV-čku. Tento argument ste často využívali aj vy, dokonca aj vo voľbách a je logický a oprávnený, či už ho používame my, alebo vy. Sľubovaný pokoj verzus ulice, áno, je to tak, ale to opozícia burcuje ľudí do ulíc, lebo sa neviete zmieriť s výsledkom volieb. Jasné, že ľudia v uliciach nesúhlasia s nami, veď volili vás, nie nás. Ale keď do ulíc chodili naši voliči vyjadriť nesúhlas, boli súčasnou opozíciou nazývaní dezolátmi, opicami a kadejako. A taktiež pozývanie na protesty počas rokovania parlamentu sa mi nezdá v poriadku. Tretia poznámka. My vám podľa vás upierame právo na diskusiu, že lebo mlčíme? No tomu veľmi nerozumiem. Áno, tá diskusia neprebieha štandardne, ale možnože aj preto, že tá vaša je tiež neštandardná. Celá opozícia ste sa vybrali neštandardným štýlom, ktorý zatiaľ žiadna opozícia týmto spôsobom nevyužívala. Ja ale nehovorím, že tým porušujete zákon alebo rokovací poriadok. Preto my na tento neštandard reagujeme tiež neštandardne, obmedzením času rozpravy aj diskusie z našej strany. Avšak mám za to, že tiež podobne ako vy neporušujeme ani zákon, ani rokovací poriadok. Ďakujem pekne. Blaha, Ľuboš, podpredseda NR SR 57. Pán poslanec Jozef Pročko. Tu nie je, pokiaľ dobre vidím. Tak poprosím ďalšieho v poradí, ktorým je pán poslanec Ivan Štefunko.
6. schôdza NR SR - 10. deň - A. dopoludnia
Dátum: 2023-12-21
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

23. Ďakujem pekne. Pán kolega poslanec, naozaj zaujímavé vystúpenie, ani ho vôbec nerozporujem, ale vnímam ho dosť ako jednostranné. Určite je aj iný pohľad a tiež nie je nepravdivý. Keďže ste citovali Matúša v takom zmysle, robotník si zaslúži mzdu, za ktorú by slušne vyžil, ste si istý, že sa to aj dneska deje? V minulosti sa urobilo veľa chýb, ktoré ste menovali, a krívd, ublížilo sa mnohým ľuďom, ale asi akému podielu ľuďom? Dvadsiatim percentám, tridsiatim? Tým ostatným sedemdesiatim, osemdesiatim percentám sa však pomohlo a dali sa im istoty, o akých sa im dovtedy ani nesnívalo. Nedávno som kdesi čítal vyjadrenie politika nedávnej minulosti, nezapamätal som si, či Holandska, Belgicka alebo Dánska, že v našej krajine niet veľa chudobných ľudí, ale nie je veľa ani veľmi bohatých. Aj Matka Tereza povedala, budem to trošku modifikovať, že nie je problém nasýtiť chudobu, ale bohatých ľudí. A bohatý nie je štedrý, ako ste to uviedol. Aj Ježiš to uviedol v jednom podobenstve, čo ste hovoril o tej žene, ktorá darovala len máličko, ale darovala všetko, čo mala. A bohatí ňou pohŕdali. Aký podiel darovali bohatí? A posledná vec. Ten rodičovský dôchodok, asi som to správne nepochopil, ale to je len imaginárne odvádzajú deti. Deti sa nevzdávajú ničoho, lebo to platí štát. A dráždi ma to, že sa to neustále točí tak, že deti sa vzdávajú v prospech rodičov čohosi. Deti o nič neprichádzajú. Deti len umožnia vypočítavať z ich príjmu nejaké peniažky, časť, ktorá sa odvádza rodičom. Ďakujem. (Potlesk.)
6. schôdza NR SR - 5. deň - A. dopoludnia
Dátum: 2023-12-13
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

58. Ďakujem pekne. Ďakujem pánovi poslancovi Krátkemu za celkom dobrý výklad o dôchodkovom sporení, o II. pilieri, avšak myslím si, že pre väčšinu ľudí je štát najspoľahlivejší a najdôveryhodnejší partner a určite v histórii skrachovalo viac správcovských spoločností ako štátov. Taký najpupkatejší a najznámejší je krach Enronu v Amerike. Myslím si, že tento systém II. piliera je výhodný pre nejakú časť obyvateľstva, nepredpokladám, že je to viac ako 20 %, a sú to ľudia, sporitelia s vysoko nadštandardnými príjmami, ktoré sa pohybujú možno v násobkoch, určite v násobkoch priemernej mzdy. Tam sa dá hovoriť o výhodnosti voči Sociálnej poisťovni z môjho pohľadu. Určite pri menšom príjme nie. Najlepším vysvedčením pre správcovské spoločnosti, myslím si už po určitých skúsenostiach za túto krátku históriu, odkedy to funguje, by bolo opäť otvoriť II. pilier a dať možnosť vystúpenia z II. pilieru v prospech Sociálnej poisťovne. Videli by sme, ako ľudia zareagujú. Ja pevne verím, že sa tak stane. Bolo by zaujímavé vedieť, koľko alebo aké percento obyvateľov, sporiteľov, obyčajných ľudí s podpriemerným príjmom je schopných zodpovedne, účinne a úspešne meniť investičné stratégie v týchto dôchodkových fondoch, aby mali zo sporenia nejaký profit. Aspoň vo finančnom, nominálnom vyjadrení, keby to aj nebolo v reálnom. To ešte väčšina ľudí nevie, akým spôsobom jej bude predložený výpočet vyplácania dôchodkov, čo... (Prerušenie vystúpenia časomerom.)
6. schôdza NR SR - 4.deň - B. popoludní
Dátum: 2023-12-12
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

2. Ďakujem pekne, pán predsedajúci. Pán kolega Hargaš, druhá časť vášho vystúpenia bola odborná, a tak sa chcem venovať tej prvej takej populistickejšej. Sú to okrídlené a už pradávno prežité, ale ľúbivé frázy, keď sa hovorí neustále o šetrení na všetkých úrovniach, aj na úrovni štátu, samozrejme. Deklaruje sa toto už ale 30 rokov, štát má šetriť a dokonca viaceré vlády aj tvrdili, aj tvrdia, šetrili. Ale to mi pripomína to porekadlo o cigánskom koňovi. Dovtedy šetril gazda na kŕmení, kým kôň nezdochol. Myslím si, aj sa to tak uvádza, že predchádzajúca vláda sama to deklaruje, že mala najťažšie obdobie od druhej svetovej vojny, dokonca tu zaznelo, že aj od prvej svetovej vojny. Nebola teda práve tri a pol roka najvhodnejšia doba na šetrenie? A ako to teda bolo? Šetrila? Asi nie. Lebo keby bola šetrila a šetrili by sme aj my, tak by štát dopadol ako ten kôň spomínaný. Tak teda nešetrila? Tak prečo sú teda výčitky smerované za ten mesiac pôsobenia len na nás a už za jeden mesiac sme na gréckej ceste. Odrazu za mesiac. Bláznivé výdavky na lotérie, odmeny za očkovanie, dokonca aj sľubovaných 500 euro, ktoré sa, chvalabohu, nerealizovali za voľby a kopa iných krokov značne šialených nás neťahali na grécku cestu. Ale o tom sa ani slovko nespomenie. Ďakujem.
6. schôdza NR SR - 3. deň - A. dopoludnia
Dátum: 2023-12-08
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

120. Ďakujem pekne. Tieto veci, ktoré boli spomenuté pani Remišovou a hlavne tieto konkrétne prípady, ktoré sú spomínané, podľa mňa mali byť riešené v privatizačnej zmluve, keď sa robili zmluvy o odpredaji takýchto pozemkov, kde boli tie, nazvem to, štátne environmentálne záťaže, a tým pádom by sme boli za vodou. Ale tie zmluvy sme nerobili ani my, ale ani vy, takže ťažko už teraz plakať nad rozliatym mliekom, až to tam teda upravené nebolo. Tento zákon môže mnohým pomôcť, ale dá sa vykladať aj takto, ale vaše tvrdenia sú pravdepodobne len taký nástrel, ktorý môže mať na míle od pravdy, ale dá sa to takto politicky využívať. Ale existujú aj iné veci. Sú vlastníci pôd, malí súkromne hospodáriaci roľníci alebo malé družstvá, ktorí si vzali späť pôdu. Na týchto pôdach, parcelách boli niekedy v minulosti, a to hovorím konkrétne veci, skládky stovák aj tisícov ton umelých hnojív a tie tam vlastne sčasti zostali a pomaly kontaminujú spodné vody. Naozaj si myslíme, že toto má likvidovať terajší vlastník? Ten drobný vlastník pôdy? Nespamätal by sa z toho. Takže áno, toto čo hovoríte, možnože existuje jedna malá vec, ktorá by sa dala takto vypichnúť, ale ste povedali, tých environmentálnych záťaží je na tisíce, a tým ostatným to pomôcť môže. Ďakujem.
6. schôdza NR SR - 2. deň - A. dopoludnia
Dátum: 2023-12-07
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

24. Ďakujem. Ďakujem pekne. No ono keby to bolo tak, ako to bolo počuť, nárast príjmov o 27 % by bol, tak by som aj ja uznal, že toto opatrenie možno nemá opodstatnenie. Avšak tak ako 75 % zhruba pracujúcich nedosahuje priemernú mzdu v národnom hospodárstve, tak predpokladám, že ani 70 % ľudí pracujúcich, im nestúpla mzda za posledné tri roky o 27 %. Treba brať ale do úvahy aj fakt, že reálne mzdy klesli. Darmo nominál stúpol o 27 %, keď náklady enormne vybehli. To znamená, že napriek aj keby to ten nárast bol pravdivý 27 %, zostáva v peňaženkách menej, lebo zdraželi veci najmä dennej spotreby, potraviny, drogéria, pohonné hmoty, to, čo najviac, najvyššie výdavky a sú prioritné v rodinách. Len poddotaz, lebo už to tu tretíkrát bolo tu spomenuté, jedno percento že ľudí nespláca. No myslím si, že každá normálna rodina, keď je aspoň kus zodpovedná, tak urobí všetko preto, aby svoj hypoúver splácala, lebo opak by ich položil na dlhé roky finančne. Takže to si každý rozmyslí, že a čo nesplácať a čo teda? Čo by potom nastalo? Prídu o bývanie alebo, alebo o obrovské peniaze, ktorých aj tak nemajú dosť, takže áno, budú to ťahať aj za cenu rapídneho poklesu životnej úrovne. Ďakujem.